KIRJALLINEN KYSYMYS E-0054/99

esittäjä(t): Barbara Weiler (PSE) komissiolle

(22. tammikuuta 1999)

Aihe: EU:n innovaatioyhteyskeskukset (IRC)

1. Milloin ja missä IRC:t perustettiin EU:n tuella?

2. Mitkä olivat IRC:iden tavoitteet perustamishetkellä?

3. Mitä tukia IRC:ille on tähän mennessä myönnetty, kun otetaan huomioon varainhoitovuodet ja kotipaikkakunnat? Missä määrin Saksan osavaltiot ja kunnat ovat osallistuneet tukemiseen?

4. Milloin innovaatioyhteyskeskusten arviointi suoritettiin ja mitä tuloksia siitä on saatu? Onko olemassa IRC:iden "paremmuusjärjestystä"? Minkä perusteiden mukaan arviointi suoritettiin?

5. Mitä toimia on toteutettu vähemmän tehokkaiden IRC:iden toiminnan parantamiseksi?

6. Mitkä instituutiot toimivat IRC:iden neuvonantajina ja mitä IRC:itä ne neuvovat?

7. Mitkä IRC:t ovat lopetusuhan alaisia?

Komission jäsenen Edith Cressoninkomission puolesta antama vastaus

(25. maaliskuuta 1999)

Innovaatio-ohjelman (neljäs puiteohjelma) yhteydessä julkaistun ehdotuspyynnön seurauksena EU:n 15 jäsenvaltiota sekä Norja ja Islanti perustivat vuoden 1995 elokuussa 53 innovaatiokeskusta (IRC) kattavan verkoston, johon Israel liittyi 1. tammikuuta 1998. Verkoston tarkoituksena on tukea pieniä ja keskisuuria paikallisyrityksiä kansainvälisen teknologiansiirron edistämiseksi ja antaa niille tietoja yhteisön tutkimuksen ja teknologisen kehittämisen ohjelmiin osallistumisesta.

Yhteisön rahoitusosuus on 4,5 vuoden aikana (1.10.1995-31.3.2000) ollut yhteensä noin 53 miljoonaa euroa. Summa (miljoonaa euroa) on jakaantunut vuosittain seuraavasti: 5,5 v. 1995, 6,5 v. 1996, 13 v. 1997, 7 v. 1998 ja 5 v. 1999 (tähän mennessä). Maittain jako on ollut seuraavanlainen (miljoonaa euroa): Belgia 2, Tanska 1, Saksa 8, Kreikka 2,4, Espanja 6, Ranska 6,7, Irlanti 1, Italia 7,3, Luxemburg 0,7, Alankomaat 2,2, Itävalta 1,6, Portugali 2, Suomi 1,3, Ruotsi 2, Yhdistynyt kuningaskunta 7, Islanti 0,5, Israel 0,4 ja Norja 0,9. Saksan osavaltiot eivät ole IRC-kumppaneita eivätkä näin ollen osallistu niiden rahoitukseen.

Avoimen ehdotuspyynnön johdosta lähetyt ehdotukset arvioivat aluksi riippumattomat asiantuntijat. Kevään 1997 aikana kahdeksan ulkoista asiantuntijaa suoritti väliarvioinnin, kun toimintaa oli jatkunut 16 kuukautta ja sopimukset oli uusittava toista vaihetta varten. Arviointi perustui toteutettuun toimintaan, toista vaihetta koskeviin suunnitelmiin, itsearviointiin sekä IRC-asiakkaiden näkemyksiin. Tulosten perusteella valtaosan keskuksista katsottiin voivan jatkaa toimintaansa, ja yli puolen katsottiin selvinneen tehtävistään hyvin tai erittäin hyvin. Arviointimenettelyssä seitsemän keskusta (Aquitane/Poitou-Charentes, Alsace/Lorraine, Hessen-Rheinland-Pfalz, Lombárdia, Luxemburg/Trier/Saarland, Galicia ja Etelä-Englanti) luokiteltiin kuitenkin huonoiksi, ja niiden rakennetta, resursseja ja toiminnan sisältöä (tavoitteita ja menetelmiä) on muutettava radikaalisti, jos ne haluavat säilyttää asemansa. Tähän liittyen on tehty erityisaloitteita. Ensinnäkin on tehty merkittäviä rakenteellisia muutoksia koordinaattoreiden ja kumppanien korvaamiskäytäntöihin, ja yhteenliittymien kokoa on pienennetty. Samoin on järjestetty koulutustilaisuuksia keskusten asiantuntemuksen parantamiseksi ja voimavarojen keskittämiseksi hankkeen tavoitteisiin ja valittaviin menetelmiin.

Kuten tutkimusohjelmia yleensä, innovaatiokeskuksia on Innovaatio-ohjelman muiden toimien tavoin tarkasteltu vuosittain uudelleen osana vuosittain toteuttavaa seurantaa.

Tulevina kuukasina on tarkoitus julkaista uusi avoin pyyntö uuden IRC-verkoston perustamiseksi osana äskettäin hyväksyttyä erityisohjelmaa Innovaation edistäminen ja pk-yritysten osallistumisen kannustaminen (viides puiteohjelma vuosille 2000-2004). Sopimukset tehdään aluksi 2 vuodeksi. Nykyisten innovaatiokeskusten osalta tämä tarkoittaa sitä, että niiden on osallistuttava uuteen valintamenettelyyn ja kilpailtava muiden organisaatioiden kanssa voidakseen jatkaa yhteisön tukemaa toimintaa seuraavan vaiheen aikana. Ehdotuspyyntö on tarkoitus julkaista kesäkuussa.